1 ปัจจัยความเสี่ยง 

ผลกระทบจากธุรกิจการลงทุนในอสังหาริมทรัพย์ :

1 ความเสี่ยงจากสภาพเศรษฐกิจทั้งในและต่างประเทศ

  สืบเนื่องจากการชะลอตัวทางเศรษฐกิจภายในประเทศ
  ประกอบกับผลกระทบจากปัญหาการผิดนัดชำระหนี้สินเชื่อจำนองที่ปล่อยกู้ให้กับลูกหนี้ด้อยคุณภาพที่เกิดขึ้นในสหรัฐอเมริกา
  (Subprime) ซึ่งได้ส่งผลกระทบไปทั่วโลกรวมถึงในประเทศไทยด้วยนั้น
  สถาบันการเงินข้ามชาติหลายแห่งประสบผลขาดทุน ลดการจ้างงาน
  การลงทุนในภาคส่วนอื่นก็จำกัดการขยายตัว
  ทั้งหมดนี้ได้ก่อให้เกิดความไม่มั่นใจในสภาพเศรษฐกิจของผู้บริโภค
  ทำให้ผู้บริโภคบางส่วนชะลอการตัดสินใจในการลงทุนซื้อที่อยู่อาศัย
  ดังจะเห็นได้จากโครงการขนาดใหญ่หลายโครงการยังคงมีปริมาณสินค้าคงค้างอยู่เป็นจำนวนมาก
  ดังนั้นบริษัทฯจึงยังคงใช้ความระมัดระวังในการลงทุนเป็นอย่างมาก
  โดยมีนโยบายที่จะเลือกพัฒนาโครงการที่มีขนาดเหมาะสมกับฐานลูกค้าในบริเวณนั้นๆ
  เพื่อไม่ให้เกิดปัญหาเรื่องสินค้าคงค้าง นอกจากนี้
  บริษัทฯได้พยายามพัฒนาโครงการที่กำลังดำเนินการอยู่ให้แล้วเสร็จโดยเร็ว
  เพื่อให้ลูกค้าได้มีความมั่นใจและสามารถดำเนินการปิดโอนให้แก่ลูกค้าต่อไป

2 ความเสี่ยงจากสภาพการแข่งขัน

  ธุรกิจภาคอสังหาริมทรัพย์ในช่วงปีที่ผ่านมา
  ยังคงมีการแข่งขันในระดับสูงทั้งโครงการแนวราบและแนวสูง ทั้งจากผู้
  ประกอบการรายเดิมและรายใหม่ โดยเฉพาะอย่างยิ่งในทำเลที่อยู่ในแนวรถไฟฟ้า
  หรือเส้นทางที่มีรถไฟใต้ดินผ่าน หรือในบริเวณที่อยู่ติดกับถนนสายหลัก
  เพื่อให้ลูกค้ามีความสะดวกในการเดินทางโดยรถสาธารณะ

  จากปัจจัยดังกล่าว
  บริษัทฯจึงได้พยายามเลือกที่จะลงทุนในโครงการที่ไม่ได้อยู่ในทำเลที่มีการแข่งขันสูงมากนัก
  แต่มีจุดเด่นของโครงการในด้านอื่นๆที่จะตอบสนองความต้องการของลูกค้าได้
  โดยจะยังคงเน้นการลงทุนในที่ดิน
  หรือโครงการสร้างค้างที่ประสบกับปัญหาด้านการเงินแต่เป็นโครงการที่มีศักยภาพที่ดี
  ซึ่งจะทำให้มีต้นทุนในการได้มาต่ำและสามารถพัฒนาให้แล้วเสร็จได้โดยเร็ว นอกจากนี้
  บริษัทฯยังคงใช้นโยบายในการพัฒนาโครงการที่มีระดับราคาปานกลาง
  ซึ่งเป็นกลุ่มที่มีฐานลูกค้าอยู่เป็นจำนวนมาก

3 ความเสี่ยงด้านต้นทุนการพัฒนาโครงการ

  สืบเนื่องจากสภาพการแข่งขันที่มีอยู่สูง
  ทำให้ความต้องการที่ดินเปล่ามีมากจึงผลักดันให้ราคาที่ดินปรับตัวสูงขึ้น
  ประกอบกับการประเมินราคาที่ดินใหม่ของทางกรมที่ดิน เมื่อวันที่ 1 มกราคม 2551
  ก็มีผลต่อการปรับราคาที่ดินในทำเลที่มีศักยภาพเช่นเดียวกัน

  นอกจากนี้แล้ว ปัจจัยด้านราคาน้ำมันที่มีแนวโน้มสูงขึ้น
  ก็ส่งผลกระทบทั้งทางตรงและทางอ้อมต่อต้นทุนการก่อสร้าง
  รวมทั้งราคาวัสดุก่อสร้างต่างๆที่มีแนวโน้มปรับราคาขึ้นด้วย
  ซึ่งทั้งหมดนี้จะส่งผลให้ผู้ประกอบการอสังหาริมทรัพย์ต้องประสบกับความยากลำบากในการบริหารจัดการ
  เพื่อจะรักษาระดับความสามารถในการทำกำไรไว้

  ในส่วนนี้บริษัทฯจึงได้กำหนดแนวนโยบายที่จะบริหารจัดการต้นทุนอย่างมีประสิทธิภาพ
  โดยการคัดเลือกผู้รับเหมาที่มีประสบการณ์และมีผลงานเป็นที่น่าเชื่อถือได้

ผลกระทบจากธุรกิจผลิตผงสังกะสีอ๊อกไซด์ :

ความเสี่ยงจากราคา

1 ความเสี่ยงจากราคาวัตถุดิบที่ผันแปรไปตามราคาซื้อขายของตลาดโลก

  สังกะสีแท่ง (Zinc Ingot) ซึ่งเป็นวัตถุดิบหลักที่ใช้ในการผลิตคิดเป็นประมาณร้อยละ 80
  ของต้นทุนการผลิตรวม และจัดเป็นสินค้าประเภทคอมมอดิตี้ (Commodity Product)
  โดยที่ราคาซื้อขายในแต่ละวันถูกกำหนดโดยอ้างอิงกับราคา ณ ตลาดกลางที่กรุงลอนดอน London
  Metal Exchange (LME) ประเทศอังกฤษ ซึ่งกำหนดเป็นสกุลเงินเหรียญสหรัฐฯ
  โดยจะแปลงเป็นสกุลเงินบาทที่คำนวณราคาจากอัตราแลกเปลี่ยน ณ วันที่ทำการซื้อ
  ดังนั้นบริษัทฯอาจมีความเสี่ยงในต้นทุนการผลิต
  เนื่องจากวัตถุดิบหลักมีความผันผวนด้านราคาสูงและอิงกับดีมานด์และซัพพลายในตลาดโลก

  ราคาสังกะสีแท่งเดือนมกราคม - ธันวาคม 2550 มีค่าเฉลี่ยอยู่ที่ 3,242
  เหรียญสหรัฐฯต่อเมตริกตัน ลดลงจากราคาเฉลี่ยของปี 2549 คิดเป็นร้อยละ 1.16 หรือเท่ากับ
  38 เหรียญสหรัฐฯต่อเมตริกตัน เนื่องจากความต้องการใช้โลหะสังกะสีลดลง
  ขณะเดียวกันสต็อคสังกะสีมีปริมาณเพิ่มขึ้นและไม่มีปัจจัยข่าวการประท้วงของเหมืองผู้ผลิตสังกะสี
  ในบางช่วงราคาอาจมีการผันผวนขึ้นไปสูงอาจเป็นเพราะการเก็งกำไรของกองทุน
  ทำให้เกิดความผันผวนของราคาอยู่บ้าง

  บริษัทฯได้ดำเนินนโยบายในการลดความเสี่ยงที่อาจจะเกิดขึ้นดังกล่าว โดยได้วิเคราะห์
  ติดตามและประเมินข่าวสารข้อมูลจากแหล่งข่าวต่างๆอย่างต่อเนื่อง
  รวมถึงเลือกใช้เครื่องมือในการบริหารความเสี่ยงให้เหมาะสมเพื่อให้การจัด
  ซื้อวัตถุดิบสอดคล้องกับปริมาณการขายในแต่ละรายลูกค้า
  เพื่อให้ได้ราคาที่สามารถรักษาอัตราการทำกำไรได้

2 ความเสี่ยงจากการแข่งขันด้านราคาของผลิตภัณฑ์

  ในปี 2551 ราคาวัตถุดิบ Zinc Ingot ได้มีการปรับตัวลงอย่างต่อเนื่อง
  เพราะสภาวะเศรษฐกิจในประเทศสหรัฐอเมริกาอยู่ในช่วงถดถอย
  ประกอบกับการที่นักลงทุนต่างๆยังคงไม่แน่ใจในสถานการณ์ทางเศรษฐกิจของประเทศสหรัฐอเมริกา
  ส่งผลทำให้นักลงทุนไม่สนใจที่จะลงทุนในหมวดนี้มากเหมือนที่ผ่านมา และอีกปัจจัยหนึ่งที่
  บ่งบอกถึงเศรษฐกิจของประเทศสหรัฐอเมริกาได้ดีก็คือ
  การอ่อนค่าของเงินเหรียญสหรัฐฯอย่างต่อเนื่อง เป็นผลให้ค่าเงินของสกุลอื่นๆมีการปรับค่าแข็งขึ้น
  ทำให้มีการคาดการณ์กันว่าในปี 2551 นี้
  ราคาของผงสังกะสีอ๊อกไซด์จะต้องปรับราคาลงตามภาวะของตลาดโลก

  และจากสภาวะดังกล่าวข้างต้น
  จะส่งผลในเรื่องการแข่งขันด้านราคาของผลิตภัณฑ์ที่คงจะต้องมีการแข่งขันที่เข้มข้นกว่าปีผ่านมา
  โดยเฉพาะอย่างยิ่งภาวะการแข่งขันทางด้านราคาผลิตภัณฑ์ในประเทศ
  เนื่องจากเมื่อเปรียบเทียบราคาวัตถุดิบในช่วงเดือนมกราคมของปี 2551
  กับช่วงเดือนเดียวกันของปี 2550 ราคาเฉลี่ยที่ใช้อ้างอิงในการซื้อขาย ณ ตลาด LME (London
  Metal Exchange) มีราคาเฉลี่ยลดลงถึงร้อยละ 39 ทำให้ผู้ขายแต่ละรายในตลาดเสนอ
  กลยุทธ์ลดราคาให้ต่ำเพื่อเพิ่มยอดขาย เนื่องจากอำนาจการต่อรองขึ้นอยู่กับผู้ซื้อเป็นสำคัญ

3 ความเสี่ยงจากราคาน้ำมันในตลาดโลกที่สูงขึ้น

  จากภาวะน้ำมันที่มีราคาสูงขึ้นมากจากราคา 10 - 11 บาทต่อลิตร ในช่วงไตรมาสแรกของปี
  2550 และปรับตัวสูงขึ้นโดยตลอด จน ณ ไตรมาสที่สี่ของปี 2550 ราคาปรับตัวขึ้นถึง 18
  บาทต่อลิตร ซึ่งสูงกว่าปี 2549 ประมาณ 7 - 8 บาทต่อลิตร
  ซึ่งน้ำมันที่ใช้ในการผลิตคิดเป็นร้อยละ 5 ของต้นทุนการผลิตรวม
  จึงส่งผลกระทบต่อต้นทุนการผลิตพอ สมควร อย่างไรก็ตาม
  บริษัทฯยังให้ความสำคัญในกระบวนการผลิต การเพิ่มประสิทธิภาพบำรุงรักษาอุปกรณ์ต่างๆ
  การเพิ่มประสิทธิภาพในการขนส่งโดยจัดการวางแผนเส้นทางขนส่ง
  และ/หรือในการว่าจ้างผู้รับเหมาในการขนส่งที่มีประสิทธิภาพและในราคาที่เหมาะสม
  ทำให้ต้นทุนการผลิตรวมไม่เกินเป้าหมายที่บริษัทฯได้ตั้งเป้าหมายไว้

ความเสี่ยงจากการจัดหาแหล่งวัตถุดิบ

  เนื่องจากวัตถุดิบที่ใช้ในการผลิตร้อยละ 80 คือ สังกะสีแท่งบริสุทธิ์ 99.995% (Special High
  Grade Zinc Ingot) การจัด
  หาแหล่งวัตถุดิบจึงเป็นปัจจัยที่สำคัญอย่างยิ่งไม่ว่าจะเป็นเรื่องของการต่อรองราคา
  ปริมาณการเก็บสินค้าคงเหลือ และการจัดส่งให้ทันกับแผนการผลิต
  การพึ่งแหล่งวัตถุดิบในประเทศเพียงอย่างเดียวอาจมีความเสี่ยง ดังนั้น บริษัทฯจึงต้อง
  จัดสรรการสั่งซื้อวัตถุดิบจากต่างประเทศร่วมด้วย เพื่อบริหารความเสี่ยงดังกล่าว
  ซึ่งทำให้บริษัทฯมีทางเลือกในการจัดซื้อวัตถุดิบมากขึ้น

ผลกระทบจากธุรกิจการลงทุนด้านพลังงาน :

1 ความเสี่ยงด้านเทคโนโลยี และการรับประกันผลการประหยัดพลังงาน

  ธุรกิจด้านการจัดการพลังงาน คือ
  การดำเนินธุรกิจโดยใช้นวัตกรรมใหม่ๆจากต่างประเทศมาออกแบบระบบงาน
  เพื่อก่อให้เกิดการประหยัดพลังงานแก่ธุรกิจต่างๆ
  โดยมีการรับประกันผลการประหยัดพลังงานขั้นต่ำให้กับผู้ประกอบการของโครงการ
  หากโครงการนั้นๆไม่สามารถก่อให้เกิดการประหยัดพลังงานอันเนื่องมาจากความบกพร่องทางเทคโนโลยี
  บริษัทฯจะเป็นผู้รับผิดชอบจ่ายค่าการประหยัดพลังงานขั้นต่ำให้กับผู้ประกอบการ อย่างไรก็ดี บริษัท
  เอ็กซ์เซลเล้นท์ เอ็นเนอร์ยี่ อินเตอร์เนชั่นแนล จำกัด
  มีประสบการณ์และความเชี่ยวชาญด้านวิศวกรรมและการพัฒนาโครงการประหยัดพลังงานมากว่า 8
  ปี ซึ่งให้ความสำคัญในการคัดสรรเทคโนโลยีที่มีประสิทธิภาพ
  มีความเหมาะสมกับธุรกิจของผู้ประกอบการ ซึ่งที่ผ่านมาก็ประสบความสำเร็จด้วยดี นอกจากนี้
  ในการจัดซื้ออุปกรณ์ก็ได้ให้ความสำคัญโดยพิจารณาผู้ขายที่มีความน่าเชื่อถือและมีเงื่อนไขการรับประกันคุณภาพของอุปกรณ์เพื่อให้ได้ผลการประหยัดตามที่ออกแบบระบบไว้

2 ความเสี่ยงจากธุรกิจของผู้ร่วมพัฒนาโครงการ

  การดำเนินโครงการประหยัดพลังงาน ในกรณีที่บริษัทฯเข้าลงทุนและร่วมพัฒนาโครงการ
  ผ่านบริษัท เอสโก้ เวนเจอร์ จำกัด นั้น ต้องพึ่งพาผู้ประกอบการซึ่งเป็นผู้ร่วมพัฒนาโครงการ
  และเป็นผู้รับซื้อพลังงานที่ได้จากโครงการ เช่น ไอน้ำ และไฟฟ้า
  อีกทั้งผู้ประกอบการอาจเป็นผู้จัดหาเชื้อเพลิงที่ใช้ในโครงการด้วย
  ดังนั้นสถานะทางธุรกิจของผู้ร่วมพัฒนาโครงการ
  จึงเป็นปัจจัยสำคัญที่ทำให้โครงการประสบความสำเร็จ และให้ผลตอบแทนตามที่บริษัทคาดหวัง
  บริษัทจึงให้ความสำคัญเป็นอย่างยิ่งในการพิจารณาคัดเลือกผู้ร่วมพัฒนาโครงการที่มีความมั่นคงทางธุรกิจ
  และมีกระแสเงินสดจากการดำเนินงานที่สม่ำเสมอ

3 ความเสี่ยงด้านอัตราแลกเปลี่ยน

  เครื่องจักร และอุปกรณ์ที่ใช้ในโครงการประหยัดพลังงาน สำหรับกลุ่มโรงงานอุตสาหกรรม
  และกลุ่มพาณิชยกรรม อาทิเช่น โรงแรม และอาคารสำนักงาน
  โดยส่วนใหญ่เป็นอุปกรณ์ที่ต้องนำเข้าจากต่างประเทศ และเป็นลักษณะการว่าจ้างผลิต (Made to
  order) ซึ่งใช้ระยะเวลาตั้งแต่ 6 เดือนถึง 1 ปี
  ดังนั้นเทอมการชำระเงินในอนาคตอาจได้รับผล
  กระทบจากความผันผวนของอัตราแลกเปลี่ยนในกรณีที่ค่าเงินบาทอ่อนตัว
  อาจส่งผลให้ต้นทุนโครงการสูงขึ้น บริษัทได้ตระหนักถึงความเสี่ยงดังกล่าว
  และป้องกันความเสี่ยงโดยทำสัญญาซื้อขายอัตราแลกเปลี่ยนล่วงหน้ากับสถาบันการเงิน
  เพื่อควบคุมต้นทุนของโครงการให้เป็นไปตามประมาณการ ทั้งนี้
  สำหรับโครงการที่มีการร่วมทุนกับกองทุนจากต่างประเทศ ซึ่งนำเงินตราต่างประเทศเข้ามาลงทุน
  ก็สามารถนำเงินตราต่างประเทศนั้นมาใช้ในโครงการ
  และป้องกันความเสี่ยงจากความผันผวนของอัตราแลกเปลี่ยนได้เป็นบางส่วน

ผลกระทบจากธุรกิจเครื่องบันทึกเวลาและอุปกรณ์ระบบควบคุมที่จอดรถ :

1 ความเสี่ยงจากสภาพการแข่งขันด้านราคา

  เนื่องจากสินค้าเครื่องบันทึกเวลาและอุปกรณ์ระบบควบคุมที่จอดรถ ที่บริษัทนำเข้ามาจาก ญี่ปุ่น
  ยุโรป และสหรัฐอเมริกา เป็นสินค้าที่สามารถผลิตได้ในแถบเอเชีย
  โดยเฉพาะจีนและไต้หวันซึ่งมีต้นทุนการผลิตที่ต่ำกว่า
  ทำให้ผู้ค้าในประเทศหลายรายนำเข้ามาจำหน่ายในประเทศไทย
  เพื่อตอบสนองความต้องการของตลาดในระดับกลางและล่างที่อ่อนไหวต่อราคาสินค้า
  แต่มีเทคโนโลยีใกล้เคียงกัน อันส่งผลกระทบต่อการเติบโตของรายได้ของบริษัท
  ทำให้บริษัทต้องจัดหาสินค้าที่ใช้เทคโนโลยีใหม่ๆเข้ามาแข่งขันในตลาด โดยเฉพาะในปี 2551
  บริษัทมีแผนการจัดหาสินค้าใหม่เข้ามาเปิดตลาด ทั้งนี้
  เพื่อเป็นการหลีกเลี่ยงการแข่งขันทางด้านราคา เพื่อสร้างความแตกต่าง
  โดยเน้นคุณภาพของสินค้าและการให้บริการหลังการขาย

2 ความเสี่ยงด้านเทคโนโลยี

  สินค้าหลักที่บริษัททำตลาดอยู่ในปัจจุบันนี้ ยังคงใช้เทคโนโลยีจากต่างประเทศเป็นหลัก
  ซึ่งบางครั้งไม่สามารถตอบ สนองความต้องการของผู้บริโภค
  ดังนั้นบริษัทจึงมีแนวทางที่จะพัฒนาบุคคลากรภายในองค์กร
  เพื่อพัฒนาเทคโนโลยีเฉพาะของตนเองเพื่อให้ได้สินค้าที่เหมาะสมและตอบสนองต่อกลุ่มลูกค้าภายในประเทศ

3 ความเสี่ยงจากสภาพเศรษฐกิจและการเมือง

  เนื่องจากสินค้าที่บริษัทจัดจำหน่ายอยู่ในปัจจุบัน ยังคงอ้างอิงธุรกิจในกลุ่มอสังหาริมทรัพย์เป็นหลัก
  โดยเฉพาะสินค้าในกลุ่มอุปกรณ์ระบบควบคุมที่จอดรถ ดังนั้น หากในปี 2551
  ธุรกิจในกลุ่มอสังหาริมทรัพย์ได้รับผลกระทบจากสภาพเศรษฐกิจและการเมือง
  ก็อาจส่งผลกระทบต่อการดำเนินธุรกิจของบริษัทได้

4 ความเสี่ยงด้านอัตราแลกเปลี่ยน

  โดยที่บริษัทต้องนำเข้าเครื่องบันทึกเวลาและอุปกรณ์ระบบควบคุมที่จอดรถจากต่างประเทศ
  และมีต้นทุนเป็นสกุลเงินเหรียญสหรัฐฯและเงินเยน หากมีความผันผวนของค่าเงินบาท
  ในกรณีที่ค่าเงินบาทอ่อนตัวจะส่งผลต่อต้นทุนการดำเนินธุรกิจของบริษัทโดยตรง ดังนั้น
  บริษัทจึงดำเนินมาตรการป้องกันความเสี่ยงดังกล่าว
  โดยจะทำสัญญาซื้อขายอัตราแลกเปลี่ยนล่วงหน้า (Forward Contract)
  สำหรับสินค้าที่มีการนำเข้าจากต่างประเทศ เพื่อลดความเสี่ยงจากความผันผวนของค่าเงินบาท